CELEX: 32020R0205
Language: el
Date: 2020-02-14 00:00:00
Title: Κανονισμός (ΕΕ) 2020/205 της Επιτροπής της 14ης Φεβρουαρίου 2020 για την τροποποίηση του κανονισμού (ΕΚ) αριθ. 2073/2005 όσον αφορά τη σαλμονέλα σε κρέας ερπετών (Κείμενο που παρουσιάζει ενδιαφέρον για τον ΕΟΧ)

17.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/63
               
            
         ΚΑΝΟΝΙΣΜΟΣ (ΕΕ) 2020/205 ΤΗΣ ΕΠΙΤΡΟΠΗΣ
         της 14ης Φεβρουαρίου 2020
         για την τροποποίηση του κανονισμού (ΕΚ) αριθ. 2073/2005 όσον αφορά τη σαλμονέλα σε κρέας ερπετών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (1), και ιδίως το άρθρο 4 παράγραφος 4,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 2073/2005 της Επιτροπής (2) καθορίζει τα μικροβιολογικά κριτήρια για συγκεκριμένους μικροοργανισμούς και τους κανόνες εφαρμογής προς τους οποίους πρέπει να συμμορφώνονται οι υπεύθυνοι επιχειρήσεων τροφίμων όσον αφορά τις γενικές και ειδικές απαιτήσεις υγιεινής που αναφέρονται στο άρθρο 4 του κανονισμού (ΕΚ) αριθ. 852/2004.
                  
               
                     (2)
                  
                  
                     Ειδικότερα, ο κανονισμός (ΕΚ) αριθ. 2073/2005 ορίζει κριτήρια ασφάλειας των τροφίμων, τα οποία καθορίζουν το αποδεκτό ενός προϊόντος ή μιας παρτίδας τροφίμων και τα οποία εφαρμόζονται στα προϊόντα που διατίθενται στην αγορά. Ο εν λόγω κανονισμός δεν προβλέπει κριτήρια ασφάλειας των τροφίμων για το κρέας ερπετών.
                  
               
                     (3)
                  
                  
                     Η «συνοπτική έκθεση της Ευρωπαϊκής Ένωσης σχετικά με τις τάσεις και την προέλευση των ζωονόσων, των ζωονοσογόνων παραγόντων και των εστιών τροφιμογενών λοιμώξεων το 2016» (3), η οποία δημοσιεύτηκε από την Ευρωπαϊκή Αρχή για την Ασφάλεια των Τροφίμων (EFSA) και το Ευρωπαϊκό Κέντρο Πρόληψης και Ελέγχου Νόσων, αναφέρει ότι η σαλμονέλωση στον άνθρωπο είναι το δεύτερο συχνότερα καταγεγραμμένο τροφιμογενές νόσημα του ανθρώπου στην Ένωση με περίπου 95 000 καταγεγραμμένα κρούσματα ετησίως.
                  
               
                     (4)
                  
                  
                     Το 2007 η EFSA εξέδωσε επιστημονική γνώμη σχετικά με τους κινδύνους για τη δημόσια υγεία που συνδέονται με την ανθρώπινη κατανάλωση κρέατος ερπετών (4), σύμφωνα με την οποία τα ερπετά είναι ευρέως γνωστά υπόδοχα ειδών σαλμονέλας. Η επιστημονική γνώμη εξετάζει τις πρακτικές εκτροφής και παρατηρεί ένα τεκμηριωμένο υψηλό ποσοστό εντερικών φορέων σε ζωντανά κροκοδείλια, το οποίο αντικατοπτρίζεται σε εξίσου υψηλό ποσοστό μόλυνσης στο νωπό και κατεψυγμένο κρέας τους. Η επιστημονική γνώμη καταλήγει στο συμπέρασμα ότι η σαλμονέλα θεωρείται η σημαντικότερη πηγή κινδύνου βακτηριακής μόλυνσης που μπορεί να προκύψει στο κρέας ερπετών και ότι συνιστά σημαντικό κίνδυνο για τη δημόσια υγεία.
                  
               
                     (5)
                  
                  
                     Η παραγωγή κρέατος ερπετών στην Ένωση είναι περιορισμένη, αλλά σύμφωνα με στοιχεία από τη βάση δεδομένων αναφοράς της Eurostat που περιέχει λεπτομερή στατιστικά στοιχεία για τις διεθνείς εμπορευματικές συναλλαγές (Comext) (5), οι εισαγωγές νωπού, διατηρημένου με απλή ψύξη ή κατεψυγμένου κρέατος και βρώσιμων εντοσθίων ερπετών από τρίτες χώρες παρουσίασαν ανοδική τάση κατά την τελευταία δεκαετία, με αύξηση της ποσότητας των εισαγωγών την περίοδο 2007-2017 κατά περισσότερο του 50 % και με μέσο όρο ετήσιας εισαγωγής σχεδόν 100 τόνων στην Ένωση.
                  
               
                     (6)
                  
                  
                     Λαμβανομένου υπόψη του δυνητικού σημαντικού κινδύνου για την υγεία που ενέχει η πιθανή παρουσία σαλμονέλας στο κρέας ερπετών, θα πρέπει να θεσπιστεί κριτήριο ασφάλειας των τροφίμων στον κανονισμό (ΕΚ) αριθ. 2073/2005 για το κρέας ερπετών. Αυτό το κριτήριο ασφάλειας των τροφίμων θα πρέπει να υποχρεώνει τους υπευθύνους επιχειρήσεων τροφίμων να λαμβάνουν μέτρα σε προηγούμενα στάδια παραγωγής κρέατος ερπετών που θα συμβάλλουν στη μείωση της παρουσίας όλων των οροτύπων σαλμονέλας που έχουν σημασία για τη δημόσια υγεία.
                  
               
                     (7)
                  
                  
                     Το διεθνές πρότυπο EN/ISO 6579-1 είναι η οριζόντια μέθοδος για την ανίχνευση της σαλμονέλας σε τρόφιμα και ζωοτροφές. Στο παράρτημα I του κανονισμού (ΕΚ) αριθ. 2073/2005 ορίζεται ότι το εν λόγω πρότυπο είναι η αναλυτική μέθοδος αναφοράς για όλα τα κριτήρια ασφάλειας των τροφίμων που αφορούν τη σαλμονέλα. Ως εκ τούτου, θα πρέπει να οριστεί ως η αναλυτική μέθοδος αναφοράς για την επαλήθευση της συμμόρφωσης προς το κριτήριο ασφάλειας των τροφίμων που αφορά τη σαλμονέλα στο κρέας ερπετών.
                  
               
                     (8)
                  
                  
                     Συνεπώς, ο κανονισμός (ΕΚ) αριθ. 2073/2005 θα πρέπει να τροποποιηθεί αναλόγως.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 2073/2005 τροποποιείται ως εξής:
            
                        1)
                     
                     
                        Στο άρθρο 2, προστίθεται το ακόλουθο στοιχείο ιζ):
                        
                                    «ιζ)
                                 
                                 
                                    “κρέας ερπετών” είναι το κρέας ερπετών, όπως ορίζεται στο άρθρο 2 σημείο 16) του κατ’ εξουσιοδότηση κανονισμού (ΕΕ) 2019/625 της Επιτροπής (*1).
                                 
                              
                           (*1)  Κατ’ εξουσιοδότηση κανονισμός (ΕΕ) 2019/625 της Επιτροπής, της 4ης Μαρτίου 2019, για τη συμπλήρωση του κανονισμού (ΕΕ) 2017/625 του Ευρωπαϊκού Κοινοβουλίου και του Συμβουλίου όσον αφορά τις απαιτήσεις για την είσοδο στην Ένωση φορτίων ορισμένων ζώων και αγαθών που προορίζονται για κατανάλωση από τον άνθρωπο (ΕΕ L 131 της 17.5.2019, σ. 18)."
                        
                     
                  
                        2)
                     
                     
                        Το παράρτημα I τροποποιείται σύμφωνα με το παράρτημα του παρόντος κανονισμού.
                     
                  
         
            Άρθρο 2
         
         
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Φεβρουαρίου 2020.
            
               
                  Για την Επιτροπή
               
               
                  H Πρόεδρος
               
               Ursula VON DER LEYEN
            
         
         
            (1)  ΕΕ L 139 της 30.4.2004, σ. 1.
         
            (2)  Κανονισμός (ΕΚ) αριθ. 2073/2005 της Επιτροπής, της 15ης Νοεμβρίου 2005, περί μικροβιολογικών κριτηρίων για τα τρόφιμα (ΕΕ L 338 της 22.12.2005, σ. 1).
         
            (3)  EFSA Journal 2017·15(12):5077.
         
            (4)  EFSA Journal (2007) 578, 1-55.
         
            (5)  Κωδικοί της συνδυασμένης ονοματολογίας 0208 50 00 και 0210 93 00, όπως ορίζονται στον εκτελεστικό κανονισμό (ΕΕ) 2017/1925 της Επιτροπής σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 282 της 31.10.2017, σ. 1).
      
      
         
            ΠΑΡΑΡΤΗΜΑ
            Το παράρτημα I του κανονισμού (ΕΚ) αριθ. 2073/2005 τροποποιείται ως εξής:
            
                        1)
                     
                     
                        Στο κεφάλαιο 1 προστίθεται η ακόλουθη σειρά 1.30:
                        
                                    Κατηγορία τροφίμων
                                 
                                 
                                    Μικροοργανισμοί/οι τοξίνες και οι μεταβολίτες τους
                                 
                                 
                                    Πλάνο δειγματοληψίας
                                 
                                 
                                    Όρια
                                 
                                 
                                    Αναλυτική μέθοδος αναφοράς
                                 
                                 
                                    Στάδιο στο οποίο εφαρμόζεται το κριτήριο
                                 
                              
                                    n
                                 
                                 
                                    c
                                 
                                 
                                    m
                                 
                                 
                                    M
                                 
                              
                                    «1.30 Κρέας ερπετών
                                 
                                 
                                    
                                       Salmonella
                                    
                                 
                                 
                                    5
                                 
                                 
                                    0
                                 
                                 
                                    Να μην ανιχνεύεται σε 25 g
                                 
                                 
                                    EN ISO 6579-1
                                 
                                 
                                    Προϊόντα που διατίθενται στην αγορά κατά τη διάρκεια διατήρησής τους»
                                 
                              
                  
                        2)
                     
                     
                        Στο κεφάλαιο 1, η υποσημείωση 2 αντικαθίσταται από το ακόλουθο κείμενο:
                        
                                    «(2)
                                 
                                 
                                    Για τα σημεία 1.1-1.24, 1.27α, 1.28-1.30 m = M.»